དབྱི་མོང་འདི་ལ་རིགས་དཀར་ནག་གཉིས་ཡོད་དེ།འཁྲུངས་དཔེར།དབྱི་མོང་དཀར་ནག་གཉིས་ཡོད་དེ།ཉིན་སྲིབ་གཉིས་ཀ་དག་ལས་སྐྱེ།སྡོང་པོ་ཤིང་གཞན་དག་ལ་འཁྲིལ།ལོ་མ་ནག་ལ་ཅུང་ཟད་རྩུབ།དཀར་པོ་མེ་ཏོག་དཀར་བ་སྟེ།སྲབ་ཆུང་དྲིལ་བུ་ཁ་ཟུམ་འདྲ།གྲང་བ་སེལ་ལ་ཚ་བ་སྐྱེད༌།ནག་པོ་མེ་ཏོག་སེར་ལ་མཐུགགྲང་བ་དྲུང་འབྱིན་མཁྲིས་པ་སྐྱེ།གཉིས་ཀ་རྒས་ན་མི་རྒན་འདྲ།གྲང་སྐྲན་འདུལ་བའི་དར་ཡ་ཀན༌།རོ་ནི་ཚ་ལ་ཡུད་ཙམ་མངར།རང་གི་ནུས་པས་དྲོད་སྐྱེད་ཅིང༌།སྐྲན་རིགས་འདུལ་ལ་ཆུ་སེར་འདྲེན།ཞེས་པ་ལྟར་ཤིང་གསེབ།ས་ཁྲེབ།ལམ་འགྲམ་བཅས་སུ་སྐྱེ་བའི་འཁྲི་ཤིང་གི་རིགས་ཡིན་པས་སྡོང་རྐང་ངམ་ཡལ་ཕྲན་ཡོངས་རྫོངས་གྲུ་བཞི་ཡིན་ལ་ཡལ་ཕྲན་མང་ཞིང་ཚང་ཚིང་བྱེད་པ།ལོ་མ་ཁ་དབྲག་གསུམ་ཅན་ཅུང་རྩུབ་པ་ཟྭ་ལོ་འདྲ་བ།མེ་ཏོག་སེར་སྐྱ་དྲིལ་ཆུང་ཁ་ཟུམ་པ་འདྲ་བ་མང་པོ་སྐྱེ་བ།མེ་ཏོག་ཡལ་རྗེས་ས་བོན་སྤུ་འཕྲུ་སྔོ་སྐྱ་མི་རྒན་གྱི་སྐྲ་དཀར་འདྲ་བ།རྩ་བ་ཤིང་གི་ཁེ་ཚེ་འདྲ་བ་ས་འོག་ནས་རྒྱུས་ཐག་རིང་པོ་བརྐྱང་བ་ཞིག་གོ།